כוחות הביטחון של תימן הרגו היום (שני) לפחות 23 בני אדם בבירה צנעא, חלקם באמצעות ירי צלפים לעבר קהל מפגינים, במהלך הפגנות נגד הנשיא עלי עבדאללה סאלח. ביומיים האחרונים נהרגו כמעט 50 בני אדם, ברצף התנגשויות המטלטלות את הבירה נוכח התסכול הגובר של אזרחי המדינה מסירובו של הנשיא לפרוש לאחר 33 שנים בשלטון. מדובר בהתפרצות האלימה החמורה ביותר במדינה מאז חודש מארס.
יממה לאחר ש-26 מפגינים נורו למוות במהלך הפגנה נגד המשטר בתימן, קולות נפץ וירי זעזעו היום את צנעא במהלך עימותים עזים בין מתנגדי המשטר לבין כוחות הביטחון. מלבד ירי צלפים שבוצע לעבר המפגינים, השתמשו כוחות הביטחון גם במטולי רימונים שהובילו לחלק מההרג. בין ההרוגים נמצא ילד אחד ולפחות שלושה חיילים, שערקו כדי להצטרף למפגינים.
בנוסף על ההרוגים, נפצעו מאות מפגינים מהירי ונלקחו לבתי חולים בצנעא, על פי דבריו של מוחמד אל-מקטארי, רופא בבית חולים שדה שהקימו המפגינים, בין הפצועים נמנים גם חיילים מהדיוויזיה המשוריינת הראשונה, שהצטרפו למפגינים יחד עם מפקדם לפני יותר מחצי שנה.
בשמונת החודשים האחרונים אנשי אופוזיציה תימנים קוראים להפלת משטרו של בן 33 השנים של הנשיא סלאח. שליט תימן עצמו נמצא בערב הסעודית מזה מספר חודשים, שם הוא עובר טיפולים רפואיים לאחר ששרד ניסיון התנקשות.
חרף היעדרותו של הנשיא ועל אף העובדה שהמדינה משותקת מבחינה פוליטית, סלאח מצליח להיאחז בשלטון, למרות ההפגנות המאסיביות ברחבי המדינה. המצב המעורער במדינה גם מגביר את החשש מהתחזקותו של האגף התימני בארגון אל-קאעדה, ומגדיל את היכולת שלו לתקוף מטרות אמריקאיות בערב הסעודית השכנה.